Glváč, Martin, minister obrany SR (2015-06-26):
Ďakujem veľmi pekne. Ja som si veľmi pozorne robil poznámky, pretože niektoré z tých vecí, ktoré pán poslanec spomínal, sú v tých štyridsiatich piatich približne zmenách, ktoré chceme na výbore odprezentovať, jak som na úvod spomínal, pretože ten zákon sa nedal zmeniť oproti tomu, ktorý bol pred rokom doručený do Národnej rady, pretože by sa znovu otvorilo medzirezortné pripomienkové konanie. Ale musím vám, pán poslanec, niečo ozrejmiť. Vy máte naozaj stále problém s vojenským spravodajstvom a len na pripomienku, že prečo, a boli ste v tom rezorte, prečo je vojenské spravodajstvo horšie oproti ostatným zborom a ja vám prečítam pár zákonov. Napríklad zákon č. 200/1998 Z. z. o štátnej službe colníkov, zmene a doplnení niektorých zákonov v znení neskorších predpisov, zákon č. 73/1998 Z. z. o justičnej stráži a väzenskej stráži, potom je tu zákon o štátnej službe pre policajtov, potom je to zákon o SIS, kde všade sú 100-percentné príplatky. Ale nepochopili ste to z toho zákona, pretože tam je jasne napísané, že tie kritéria budú v interných normatívnych aktoch a presne tak a tie kritéria sú tam presne zadefinované. Dnes to predstavuje, a budem veľmi otvorený, pri dnešnom systéme financovania na odmeny pri tvorbe rozpočtu a tým normatívnym aktom 162 100 euro a pri tomto systéme je to takisto 162 100 euro. Proste vojenské spravodajstvo dostane na začiatku roka podľa normatívnych aktov a rozpisu ministerstva tie finančné prostriedky, na možnosť, možnosť, to nie je, že prináleží mu 100 %, na možnosť presne pre vybrané kategórie a sám ste povedal, že by ste vedel akceptovať napríklad pri operáciách v zahraničí. Ja chápem, že nie je vám to celkom jasné, pretože to vojenské spravodajstvo dneska pracuje úplne inak ako v minulosti. Nevenujeme sa tak domácim subjektom, ktoré nie sú obsiahnuté v zákone, ale robíme naozaj veľké zahraničné operácie, pri ktorých, a máme o tom niekoľko desiatok dokladov, pri ktorých sme vysoko cenení v zahraničí. A toto je ten dôvod a spôsob, ako týchto ľudí oceniť. Sám ste povedali, že minister alebo teda minister a potom následne riaditeľ má možnosť odmeny. To je systémové? To, že každý štvrtok, viete, čo ste robili vy? Ako ste dorovnávali platby novému riaditeľovi, aby bol vyvážený o 1 200 eur? Toto ja nechcem robiť. Proste normatívny akt na ministerstve, ktorý určí. Tí, ktorí pracujú v zahraničí, operácie, ale do výšky, ktorá je aj dnes. Tá nesmie byť prekročená. Tým pádom nezvyšuje sa tým nárok na odmenu všetkým, ani na celý rozpočet. A po druhé, keď to majú, teda tieto príplatky aj iní, najmä SIS-ka a policajti, tak mi ešte vysvetlite, ako máme zohnať kvalitného napríklad IT-čkára, keď platy vo verejnej správe, aj v súkromnej sú ďaleko lepšie, ako sú nastavené v dnešnom zákone a pričom, keď pôjde do vojenského spravodajstva, musí prejsť absolútne tvrdým konaním, obrazne povedané, vyzlečie sa donaha, lebo poznáte ten postup, musí dostať bezpečnostnú previerku, detektory a všetko toto. A potom mu dáme menej, ako má v súkromnej firme. No takto vojenské spravodajstvo nemôže pracovať, ak nebude mať tie nástroje na tie vybrané spôsobilosti, a to sú naozaj najmä, najmä tie aktivity v zahraničí, kde títo ľudia, či už s krytím alebo bez krytia naozaj nasadzujú život. Viete, o ktorých krajinách hovorím. A toto musíme do zákona dať, aby ten riaditeľ mal možnosť takýchto ľudí zvýhodniť a zaplatiť. To je všetko. Ostatnými pripomienkami, myslím si, že celkom faktickými sa budeme zaoberať a som pripravený aj s ostatnými kolegami o nich rokovať ďalej. Ďakujem.